b'\n_START_ARTICLE_\nJakub Berman\n_START_PARAGRAPH_\nJakub Berman (26. detsember 1901 Varssavi \xe2\x80\x93 10. aprill 1984 Varssavi) oli juudi rahvusest Poola kommunistlik poliitik ja riigitegelane._NEWLINE_Jakub Berman oli p\xc3\xa4rit keskklassi kuulunud juudi perekonnast. Ta l\xc3\xb5petas Varssavi \xc3\xbclikooli 1925. aastal \xc3\xb5igusteaduse erialal. Berman kuulus kommunistlikku noorsooliikumisse ja astus 1928. aastal Poola Kommunistlikku Parteisse. Ta t\xc3\xb6\xc3\xb6tas Ludwik Krzywicki assistendina._NEWLINE_Kui Saksamaa tungis 1939. aastal Poolale kallale, siis p\xc3\xb5genes Berman N\xc3\xb5ukogude Liidu poolt okupeeritud alale ja elas Bia\xc5\x82ystokis. 1941. aasta kevadel asus Berman elama Minskisse, kus ta t\xc3\xb6\xc3\xb6tas Valgevene KP poolakeelse v\xc3\xa4ljaande Sztandar Wolno\xc5\x9bci (Vabaduse Lipp) toimetuses._NEWLINE_Saksamaa kallaletungi j\xc3\xa4rel N\xc3\xb5ukogude Liidule p\xc3\xb5genes Berman Moskvasse, hiljem oli instruktor Kominterni koolis \xc3\x96f\xc3\xb6s, kus ta \xc3\xb5petas v\xc3\xa4lja aktiviste Poola T\xc3\xb6\xc3\xb6lispartei jaoks. 1943. aasta detsembris kohtus ta Staliniga, kelle usalduse ta v\xc3\xb5itis. 1944. aastal sai Jakub Berman Poola T\xc3\xb6\xc3\xb6lispartei Poliitb\xc3\xbcroo liikmeks._NEWLINE_1944. aastal p\xc3\xb6\xc3\xb6rdus Berman Poolasse tagasi. Aastatel 1944\xe2\x80\x931956 oli ta Poola \xc3\x9chendatud T\xc3\xb6\xc3\xb6lispartei Poliitb\xc3\xbcroo liige. Ta oli vastutav Poola Julgeolekuteenistuse, propaganda ja ideoloogia eest._NEWLINE_P\xc3\xa4rast Poola \xc3\x9chendatud T\xc3\xb6\xc3\xb6lispartei esimese sekret\xc3\xa4ri Boles\xc5\x82aw Bieruti surma 1956. aasta m\xc3\xa4rtsis eemaldati Berman seaduslikkuse rikkumise ja t\xc3\xb5endite v\xc3\xb5ltsimise eest partei Keskkomiteest ja Keskkomitee Poliitb\xc3\xbcroost. 1957. aastal visati ta ka Poola \xc3\x9chendatud T\xc3\xb6\xc3\xb6lisparteist v\xc3\xa4lja. Seej\xc3\xa4rel t\xc3\xb6\xc3\xb6tas ta kirjastuses Ksi\xc4\x85\xc5\xbcka i Wiedza. 1969. aastal j\xc3\xa4i Berman pensionile. 1980. aastal sai ta auto\xc3\xb5nnetuses raskelt vigastada.'